《同游公玉伯氏季氏游水陆院濯缨阁以清斯濯缨》
宋代·李流谦

积雨泥断道，扶筇将何之。
愁蹲寡情味，窜壁如蝇痴。
朝暾惠新晴，仟风起衰萎。
振衣欲有诣，扣扉适相期。
百步得精庐，一丈清冷池。
老木围萧森，回风影差差。
向来赫然者，挟冰诵昔非。
晤言意能消，真适神不疲。
鳞游鸟空翔，趣舍各不知。
我闲若枵馁，吏夺君嗟咨。
拙巧自殊用，静躁亦异宜。
能来共幽旷，合处或在斯。
夜光栖重囦，草木生光辉。
抵鹊者谁子，而况弹病鸱。
我有飞霞裾，云旗驾灵螭。
举头叫阊阖，九万风反低。
敬以赠美人，嘉惠无时衰。

作者简介：[约公元一一四七午前后在世]字无变，汉州德阳人。生卒年不详，约宋高宗绍兴中前后在世。以文学知名。荫补将仕郎，授成都府灵泉县尉。秩满，调雅州教授。虞允文宣抚全蜀，置之幂下，多所赞画。寻以荐除诸王宫大小学教授。力乞补外改奉议郎，通判淹州府事。流谦著有澹齐集八十一卷，《国史经籍志》传于世。